b'\n_START_ARTICLE_\nVoja\xc5\xa1ki kri\xc5\xbe za zasluge (Avstrija)\n_START_PARAGRAPH_\nVoja\xc5\xa1ki kri\xc5\xbe za zasluge (nem\xc5\xa1ko Milit\xc3\xa4rverdienstkreutz) je bilo avstro-ogrsko voja\xc5\xa1ko odlikovanje.\n_START_SECTION_\nZgodovina\n_START_PARAGRAPH_\nVoja\xc5\xa1ki kri\xc5\xbe za zasluge je 22. oktobra 1849 ustanovil cesar Franc Jo\xc5\xbeef I. Predlog za ustanovitev odlikovanja je dal avstrijski feldmar\xc5\xa1al Johann J.W. Radetzky (1766-1858), ki je hotel odlikovati svoje zveste \xc4\x8dastnike, ki so se izkazali v bitkah pri Santa Luciji, Curtatoni in Custozzi. Statut Voja\xc5\xa1kega kri\xc5\xbea, sprejet 24. oktobra 1849, je dolo\xc4\x8dal, da se odlikovanje podeli na predlog vojnega ministrstva. Odlikovanje so lahko prejeli \xc4\x8dastniki za izjemne zasluge v vojni in tudi v mirnem \xc4\x8dasu. Z Voja\xc5\xa1kim kri\xc5\xbeem odlikovani oficirji niso imeli pravice do \xc4\x8dastnega naslova viteza ali drugih privilegijev.\n_START_SECTION_\nOpis odlikovanja\n_START_PARAGRAPH_\nOdlikovanje je bilo izdelano v obliki srebrnega Leopoldovega kri\xc5\xbea, z rde\xc4\x8de emajliranimi kraki v velikosti 30 mm. V osrednjem polju kri\xc5\xbea je bil srebrn napis: VER / DIENST. Reverz je bil gladek in brez napisa. Kri\xc5\xbe se je nosil na pripadajo\xc4\x8dem traku.\n_START_SECTION_\nStopnje:\n_START_PARAGRAPH_\nSprva je imelo odlikovanje le eno stopnjo, cesarski ukaz z dne 12. januarja 1860, ki je stopil v veljavnost po 12. marcu tega leta, pa je uvedel vojne dekoracije v obliki lovorjevega venca med kraki kri\xc5\xbea. Z ukazom 23. septembra 1914 sta bili uvedeni dve novi stopnji, tako da je imel red tri stopnje:_NEWLINE_I. stopnja: veliki zlati kri\xc5\xbe, brez traku, nosil se je na levi strani prsi._NEWLINE_II. stopnja: poveljni\xc5\xa1ki srebrni kri\xc5\xbe, manj\xc5\xa1i, nosil se je na lentici okoli vratu._NEWLINE_III. stopnja: mali srebrni kri\xc5\xbe.\n_START_SECTION_\nRazli\xc4\x8dice:\n_START_PARAGRAPH_\nVojne dekoracije so bile kri\xc5\xbeu dodane v obliki srebrnega, zeleno emajliranega lovorjevega venca:_NEWLINE_III. stopnja: mali pozla\xc4\x8den lovorjev venec sredi kri\xc5\xbenega polja._NEWLINE_II. stopnja: zeleno emaljiran lovorjev venec sredi kri\xc5\xbenega polja._NEWLINE__NEWLINE_Mirnodobna dekoracija kri\xc5\xbea II. stopnje z vojno dekoracijo III. stopnje._NEWLINE_I. stopnja: sredi kri\xc5\xbenega polja zeleno emajliran lovorjev venec, nekoliko ve\xc4\x8dji od gornjega._NEWLINE__NEWLINE_Mirnodobna dekoracija: z vojno dekoracijo II. stopnje. Lovorjev venec je pripet ob osrednje polje in emajliran._NEWLINE__NEWLINE_Mirnodobna dekoracija kri\xc5\xbea I. stopnje: z vojno dekoracijo III. stopnje. Lovorjev venec ni emajliran._NEWLINE_\xc4\x8ce je oseba, odlikovana z Voja\xc5\xa1kim kri\xc5\xbeem za zasluge z vojno dekoracijo, prejela vi\xc5\xa1jo stopnjo istega odlikovanja brez vojne dekoracije, je lahko na odlikovanju vi\xc5\xa1je stopnje zadr\xc5\xbeala vojne dekoracije ni\xc5\xbeje stopnje. Po 23. septembru 1914 so odlikovanci namesto originalnih odlikovanj nosili male oznake, razen v primeru I. stopnje. Kasneje je bilo uvedeno no\xc5\xa1enje malih oznak za vse stopnje Voja\xc5\xa1kega kri\xc5\xbea. Za juna\xc5\xa1tvo v neposrednem boju s sovra\xc5\xbenikom sta bila po 13. decembru 1916 uvedena prekri\xc5\xbeana me\xc4\x8da. Po 1. avgustu 1917 se je Voja\xc5\xa1ki kri\xc5\xbe za zasluge III. stopnje lahko podeljeval trikrat. V tem primeru so se na trikotni trak pripenjale do tri pozla\xc4\x8dene plo\xc5\xa1\xc4\x8dice. Za ponovno podelitev Vojnega kri\xc5\xbea za zasluge III. stopnje z me\xc4\x8dema bi na zgornjo plo\xc5\xa1\xc4\x8dico pritrdili prekri\xc5\xbeana me\xc4\x8da. Od 8. februarja 1918 se je lahko II. stopnja Voja\xc5\xa1kega kri\xc5\xbea z vojno dekoracijo podeljevala dvakrat. V tem primeru je odlikovanje viselo na kratkem u\xc5\xa1escu, na katerem je bil pritrjen zeleno emajliran lovorjev venec.'